

**Ден за действие и солидарност на ЕКП за Социален договор за Европа**

*Декларация приета от Изпълнителния комитет на ЕКП на заседанието от*

*17 октомври 2012*

Изпълнителният комитет на ЕКП призовава за ден за действие и солидарност на 14 ноември 2012 г. с цел да се мобилизира европейското синдикално движение в подкрепа на политиките на ЕКП, така както те са залегнали в Социалния договор за Европа. Този ден ще бъде под различни форми: стачки, демонстрации, събирания и други действия.

ИК на ЕКП изразява твърдото си противопоставяне на ограничителните мерки, които тласкат Европа към икономическа стагнация, дори рецесия, както и на продължаващото разрушаване на европейския социален модел. Тези мерки не само не възстановяват доверието, но и задълбочават дисбаланса и създават несправедливост.

Подкрепяйки целта за оздравяване на бюджетите, Изпълнителният комитет счита, че рецесията може да се преодолее само чрез отслабване на бюджетните ограничения и премахване на дисбалансите, с цел да се достигне устойчиво икономическо развитие, социално сближаване и уважение на ценностите гарантирани от Хартата за фундаменталните права.

Бюджетната консолидация имаше по-негативен ефект от първоначално предвидения от институциите, включително и от Европейската комисия и Международния валутен фонд /МВФ/. Всъщност днес МВФ признава, че е направил сериозни грешки в предвижданията си относно последствията от ограничителните мерки. Тези грешки са оказали неизмеримо въздействие върху живота на работещите и гражданите, които ЕКП представлява и поставят под съмнение основанието на ограничителните мерки предложени от Фискалния пакт и налагани от Тройката.

Изпълнителният комитет отчита нарастващото недоволство сред гражданите и работещите от засегнатите страни и препотвърждава своята подкрепа за синдикалните организации членки, които се борят за достойни условия на работа и живот. Тази ситуация е резултат от липсата на координация на икономическите политики и на минимални социални стандарти в Европа. В контекста на свободно движение на капиталите, това дава свобода на конкуренцията между държавите и особено в областта на данъчното облагане, цената на труда и социалните условия.

Изпълнителният комитет отново повтаря, че социалният диалог и колективното договаряне са основните елементи на европейския социален модел. ИК твърдо се противопоставя на фронталните атаки срещу тези права на национално и европейско равнище и спешно призовава за незабавно приемане и транспониране на споразуменията между социалните партньори, които са на масата на Съвета.

ИК припомня, че Съюзът е задължен от договора „да работи за устойчивото развитие на Европа, основано на балансиран икономически растеж и стабилност на цените, за социална и високо конкурентоспособна социална икономика, която се основава на пълна заетост и социален прогрес, на високо ниво на опазване и подобряване качеството на околната среда“. ИК припомня също така, че подкрепата на ЕКП на Лисабонския договор се основаваше на пълното прилагане на тези принципи.

ИК отбелязва, че в момента текат дискусии между институциите и правителствата относно целесъобразността от промяна на договорите. Промяна на посоката е необходима и трябва да се даде приоритет на разрешаване на кризата въз основа на трите стълба на предложения от ЕКП Социален договор за Европа, който получава все по-голяма подкрепа. Това предложение е изградено върху социалния диалог и колективното договаряне, икономическо управление за растеж и устойчива заетост, и икономическа, данъчна и социална справедливост.

ИК на ЕКП настоява, че активната солидарност, социалният прогрес и демократичната отговорност трябва да са част от европейския проект. ИК счита за основно един протокол за социален прогрес да бъде съставна и оперативна част от всеки нов договор. На тази основа ЕКП ще оценява всеки нов напредък на европейската интеграция.